Et sommerønske er gået i opfyldelse kort før jul for Nadia Nadim. Landsholdsangriberen kan forlade den engelske storklub Manchester City ved årsskiftet. Det skriver klubben på sin hjemmeside . - Manchester City bekræfter ophævelsen af Nadia Nadims kontrakt. - Fra den 1. januar vil Nadim være fri på markedet. Nadia Nadim skiftede til Manchester City for et år siden. Hun nåede at spille 28 kampe for klubben, hvor hun scorede otte mål. Hendes kontrakt med det engelske hold gik til udgangen af 2019, men siden sommeren 2018 har Nadim ønsket at komme væk. Hun har blandt andet udtalt, at hun ikke følte sig tilpas i hverken byen eller klubben. På Instagram har Nadia Nadim lagt et billede ud, hvor hun skriver følgende: - Jeg er sammen med Manchester City blevet enig om, at vores veje skilles nu. Jeg vil gerne takke klubben for min tid her. Jeg har fået mange gode venner, som jeg vil have i resten af mit liv. Jeg ønsker klubben alt det bedste. Nu tager jeg til Dubai på ferie, og så må vi se, hvad der skal ske. #holdøje, skriver hun. Fodboldglæden startede i Nordjylland Starten på den succesfulde fodboldkarriere begyndte for Nadia Nadim i Aalborg. Sammen med søsteren begyndte Nadia Nadim at spille fodbold i Gug og B52 i Aalborg. Pigernes mor havde egentlig sagt nej til, at pigerne kunne starte til fodbold, da hun ikke havde råd til at betale transporten for pigerne. Klubben trådte dog til og tilbudte at betale for transporten for begge piger og siden tog karrieren fart. I sin anden sæson for B52 formåede Nadia Nadim at score over 200 mål. Siden flyttede familien til Aarhus, men i 2012 vendte Nadia Nadim hjem til Nordjylland. Her tørnede hun ud for Fortuna Hjørring frem til 2015. Derefter gik turen til USA og Portland Thorn, hvor hun vandt mesterskabet i hendes sidste sæson. Det førte hende til en kontrakt med Manchester City, hvor hun altså siden sommeren 2018 har ønsket at komme væk. Nu er det ønske blevet opfyldt efter hendes kontrakt er blevet ophævet fra 1. januar 2019. Hvad kan jeg gøre? TV 2 SPORT talte i med Nadia Nadim om klubsituationen i oktober. Dengang fortalte hun, at det var planen, hun skulle fuldføre sin kontrakt, selvom hun i løbet af sommeren bad om at blive solgt. - Jeg sagde, jeg gerne ville væk, men klubben var ret meget imod det. De elsker mig – hvad skal jeg gøre, smågriner Nadia Nadim. Men er du så også begyndt at elske dem? - Jeg har altid elsket medspillerne, men jeg synes bare ikke, jeg passer ind i systemet. Træneren og jeg har prøvet at finde en løsning, og han går lidt på kompromis med hans systemer. Det gør jeg også, og det er dét. Vil du gerne væk til vinter, når det bliver muligt igen? - De har sagt, jeg skal blive, til kontrakten udløber. Så jeg bliver, til min kontrakt udløber.

Referat:
Nadia Nadim stopper i Manchester City, som hun forsøgte at komme væk fra i sommerens transfervindue.